Stormende EFF-LP’s skuldig aan wangedragDie EFF-LP’s is skuldig bevind aan verskeie aanklagte van parlementêre wangedrag. Die groep EFF-parlementslede wat in 2019 Pravin Gordhan se begrotingstoespraak ontwrig het, is skuldig bevind aan verskeie aanklagte van parlementêre wangedrag. Op dié dag het die betrokke EFF-lede uit hul stoele opgestaan en dreigend op Gordhan afgestap, terwyl hulle uitgeroep het dat hy nie toegelaat sou word om sy begrotingsrede as minister van openbare ondernemings te lewer nie. Lede van die DA en ANC het Gordhan teen die EFF beskerm en die EFF-lede is hardhandig uit die lokaal verwyder. Die groep LP’s, meestal onbekende agterbankers, is daarna by die parlement se komitee oor magte en voorregte verkla. Nthako Matiase, Khonziwe Hlonyana en Rosina Komane is skuldig bevind aan die sewe aanklagte teen hulle. Die komitee het Khanya Ceza, Makosini Chabangu, Thokozani Langa, Brian Madlingozi, Mathibe Mohlala, Mothusi Montwedi, Thembi Msane, Dumisani Mthenjane, Nazier Paulsen, Henry Shembeni, Mathapelo Siwisa, Primrose Sonti en Lorato Tito skuldig bevind aan die vyf aanklagte teen hulle. Een van die komiteelede se beswaar teen die skuldigbevinding is aangeteken. Die LP’s wat skuldig bevind is, sal nou toegelaat word om voorleggings ter strafversagting aan die komitee te doen, terwyl betoë ter strafverswaring ook aangehoor kan word. Só ŉ betoog sal gelewer word deur adv. Ncumisa Mayosi, wat die klagte namens die parlement aanhangig gemaak het. “Sodra die komitee hul voorleggings, binne die voorgeskrewe raamwerk, ontvang, sal die komitee daaroor vergader en besluit op ŉ straf wat opgelê moet word,” lui ŉ verklaring van die komitee.